2018. gada 9. janvārī Noteikumi Nr. 19

Rīgā (prot. Nr. 2 4. §)

**Grozījumi Ministru kabineta 2016. gada 12. aprīļa noteikumos Nr. 226 "Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai"**

Izdoti saskaņā ar Eiropas Savienības

struktūrfondu un Kohēzijas fonda 2014.–2020. gada

plānošanas perioda vadības likuma 20. panta 14. punktu un

Attīstības finanšu institūcijas likuma 12. panta ceturto daļu

Izdarīt Ministru kabineta 2016. gada 12. aprīļa noteikumos Nr. 226 "Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai" (Latvijas Vēstnesis, 2016, 82. nr.) šādus grozījumus:

1. Izteikt 19.2. apakšpunktu šādā redakcijā:

"19.2. uz tiem attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts, kuru piešķīrusi tā pati dalībvalsts, tiek atzīts par nelikumīgu un nesaderīgu ar kopējo tirgu;".

2. Izteikt 21.2. apakšpunktu šādā redakcijā:

"21.2. kas noteiktas Komisijas regulas Nr. 651/2014 1. panta 3. punkta "c" un "d" apakšpunktā atbilstoši Komisijas regulas Nr. 651/2014 2. panta 8., 10. un 11. punktā noteiktajām definīcijām;".

3. Izteikt 21.4. apakšpunktu šādā redakcijā:

"21.4. alkoholisko dzērienu tirdzniecībai (NACE 2. redakcijas grupā 46.34 "Dzērienu vairumtirdzniecība" iekļautā alkoholisko dzērienu vairumtirdzniecība un grupā 47.25 "Alkoholisko un citu dzērienu mazumtirdzniecība specializētajos veikalos" iekļautā alkoholisko dzērienu mazumtirdzniecība);".

4. Izteikt 27. punktu šādā redakcijā:

"27. Atbalstu pirmssēklas naudas ieguldījumu veidā var saņemt saimnieciskās darbības veicēji, kuri lēmuma pieņemšanas brīdī par atbalsta piešķiršanu atbilst šādām prasībām:

27.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. pielikumā noteiktajai sīkā (mikro) un mazā saimnieciskās darbības veicēja definīcijai;

27.2. Komisijas regulas Nr. 651/2014 22. panta 2. punktā noteiktajam, ievērojot šo noteikumu 27.3. apakšpunktā minētos nosacījumus. Piemērojot Komisijas regulas Nr. 651/2014 22. panta 2. punkta trešajā daļā minēto atkāpi no 22. panta pirmās daļas "c" apakšpunkta, ņem vērā brīdi, kad reģistrēts katrs atsevišķais apvienošanā iesaistītais uzņēmums;

27.3. tie ir reģistrēti Uzņēmumu reģistra attiecīgajā reģistrā kā saimnieciskās darbības veicēji un saimniecisko darbību (tai skaitā ārpus Latvijas Republikas) ir uzsākuši ne agrāk kā pirms trim gadiem."

Ministru prezidents,

veselības ministra

pienākumu izpildītājs Māris Kučinskis

Ministru prezidenta biedrs,

ekonomikas ministrs Arvils Ašeradens